Дзень Першай святой Камуніі ў кожнай парафіі — адзін з найбольш светлых і ўрачыстых. Прыгожыя сукенкі на дзяўчатках, урачыстыя касцюмы і твары хлопцаў, добрыя пажаданні дзецям. Усё так бясхмарна і прыгожа… Толькі вось чаму шмат каго з гэтых усмешлівых, святочных і радасных дзяцей у хуткім часе не ўбачыш на святой Імшы? Не, некаторыя з іх, вядома ж, застаюцца і падрастаюць у сваіх парафіях. Але многіх так і не сустрэнеш да таго часу, пакуль штосьці зноў не адбудзецца значнае ў касцёле, напрыклад, бежмаванне. А некаторых і на гэтай падзеі не ўбачыш. Ажно да таго часу, пакуль чалавек не вырасце і не настане для яго час ствараць сям’ю.